MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende fælles holdning fastlagt af Rådet med henblik på vedtagelse af Europa-Parlamentets og Rådets forordning om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF

2003/0052 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende fælles holdning fastlagt af Rådet med henblik på vedtagelse af Europa-Parlamentets og Rådets forordning om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF

1- BAGGRUND

Dato for oversendelse af forslaget til Europa-Parlamentet og Rådet (dokument KOM(2003)117 endelig - 2003/0052 COD): // 14. marts 2003

Dato for Det Europæiske Økonomiske og Sociale Udvalgs udtalelse: // 16. juli 2003

Dato for Europa-Parlamentets udtalelse (ved førstebehandlingen): // 20. april 2004

Dato for oversendelse af ændret forslag: // 26. april 2004*

Vedtagelse af den fælles holdning: // 19. juli 2004.

* På grund af de stramme tidsfrister, med politisk enighed i Rådet seks dage efter førstebehandlingen - havde Kommissionen ikke tid til at vedtage et ændret forslag på grundlag af den endelige udgave af Europa-Parlamentets udtalelse. Kommissionen godkendte den tekst, der blev opnået politisk enighed om, og giver i denne udtalelse udtryk for sine overvejelser omkring Europa-Parlamentets ændringsforslag.

2- FORMÅLET MED KOMMISSIONENS FORSLAG

1. Formålet med udkastet til forordning er at erstatte, konsolidere og forenkle de fire gældende rådsdirektiver om maksimalgrænseværdier for plantebeskyttelsesmidler (direktiv 76/895/EØF, 86/362/EØF, 86/363/EØF og 90/642/EØF), at harmonisere alle maksimalgrænseværdier på EU-plan og definere medlemsstaternes, Kommissionens, Den Europæiske Fødevaresikkerhedsautoritets (EFSA's) og andre parters rolle i fastsættelsen af maksimalgrænseværdier.

2. I henhold til forordningen anvendes og håndhæves maksimalgrænseværdierne direkte i medlemsstaterne på grundlag af offentligt tilgængelige forbrugerrisikovurderinger, som EFSA har det overordnede ansvar for. Hvis brug af plantebeskyttelsesmidler ikke er tilladt i Fællesskabet, hvis brug uden for Fællesskabet er uacceptabel i betragtning af forbrugernes indtagelse af rester, eller hvis dataene er utilstrækkelige til at foretage en fuldstændig risikovurdering, anvendes der en standardværdi på 0,01 mg/kg.

3. Forordningen omhandler medlemsstaternes forpligtelser med hensyn til kontrol og håndhævelse af maksimalgrænseværdier og fremsendelse af data om kontrol og håndhævelse til EFSA samt offentliggørelse af disse data i en årsrapport fra EFSA.

3- BEMÆRKNINGER TIL DEN FÆLLES HOLDNING

3.1. Generelle bemærkninger

Den fælles holdning, som Rådet vedtog enstemmigt, er en afvejet udbygning af Kommissionens forslag, hvor flere af de bestemmelser, som Rådet anmodede om, er indarbejdet, og hvor der er taget højde for adskillige af Europa-Parlamentets ændringsforslag fra førstebehandlingen. I det ændrede forslag er medlemsstaternes og EFSA's rolle og opgaver i evalueringsprocesserne forud for Kommissionens fastsættelse af maksimalgrænseværdier blevet ændret. Da der stadig er mulighed for at ændre denne rolle- og opgavefordeling tilbage til Kommissionens oprindelige forslag på et senere tidspunkt - på grundlag af en rapport fra Kommissionen og flere passende forslag - kan Kommissionen acceptere ændringerne. Da der blev opnået politisk enighed om teksten, fremsatte Kommissionen og Rådet en række erklæringer (jf. bilag) med henblik på at sikre, at EFSA's rolle respekteres, og at arbejdskoordineringen tages op til overvejelse på et senere tidspunkt.

Efter anmodning fra Rådet blev der indarbejdet andre bestemmelser. Det drejer sig om muligheden for at erstatte standardmaksimalgrænseværdien med den laveste effektive grænse for analytisk fastsættelse for stoffer, hvor dataene foreligger, undtagelser for midlertidige maksimalgrænseværdier og fumigering, indførelse af administrativ prøvelse og ændring af fristerne for indberetning i forbindelse med årsrapporten. Kommissionen sætter spørgsmålstegn ved, om det er passende med bestemmelsen om administrativ prøvelse, og understreger, at den ikke bør anfægte EFSA's uafhængighed i forbindelse med ydelse af videnskabelig og teknisk bistand. Kommissionen kan tilslutte sig de øvrige ændringer. Flere af Rådets andre anmodninger var identiske med ændringsforslag fra Europa-Parlamentet og behandles i de næste afsnit.

3.2. Specifikke bemærkninger

I artikel 14, stk. 1, bør "til vedtagelse" erstattes med ", der skal vedtages", som er det korrekte udtryk i forbindelse med en komitologiprocedure.

3.3. europa-parlamentets ændringsforslag ved førstebehandlingen

Ændringsforslag indarbejdet i den fælles holdning:

Rådet har i den fælles holdning indarbejdet adskillige ændringsforslag, som Europa-Parlamentet vedtog ved førstebehandlingen, og som Kommissionen også godkendte. Ændringerne vedrører aspekter ved gebyrer, som ansøgerne skal betale til finansiering af kontrol, håndhævelse og evaluering, tidsfristerne for fastlæggelse af de endelige maksimalgrænseværdier efter evaluering af et stof under direktiv 91/414/EØF, tilføjelse af produkter til listen, f.eks. urteteer, og ekstra beskyttelse af sårbare grupper, f.eks. børn.

Ændringsforslag, som ikke er indarbejdet i den fælles holdning, men som Kommissionen alligevel fandt acceptable som sådan eller i en lidt ændret udgave eller ikke nøjagtigt på det sted, hvor Europa-Parlamentet ønskede dem.

Disse ændringsforslag vedrører indberetning af navnene på lovovertrædere og krav til EFSA om at orientere offentligheden om risici ved pesticider. Kommissionen er også positivt indstillet over for tanken om at tage højde for kumulativ eksponering og har til hensigt at anmode EFSA om at udvikle en metode, som gør det muligt at foretage sådanne vurderinger. Nogle punkter er allerede behandlet eller burde behandles i anden specifik lovgivning om tilladelse til at anvende pesticider (Rådets direktiv 91/414/EØF), f.eks. integreret bekæmpelse af skadegørere, immunotoksicitet og hormonforstyrrende virkninger.

Ændringsforslag som ikke blev accepteret

Kommissionen har ikke accepteret visse ændringsforslag om indførelse af restriktioner på importtolerancer, da de kan stilles i et kritisk lys i WTO, fordi de diskriminerer mod landbrugere uden for EU af årsager, som ikke er tilladt i henhold til WTO-SPS-aftalen. Betingelserne for importtolerancer bør ikke være strengere end betingelserne for EU's landbrugere og bør være på linje med særlige WTO-bestemmelser.

4- KONKLUSIONER

Derfor kan Kommissionen gå ind for den fælles holdning, som Rådet har vedtaget.

5- KOMMISSIONENS OG RÅDETS ERKLÆRINGER

Rådet og Kommissionen fremsatte følgende erklæringer:

- Kommissionens erklæring om udvidelsen af listen over produkter, som der sættes maksimalgrænseværdier for

- Kommissionens erklæring om, at den ikke har til hensigt at vanskeliggøre fastsættelsen af maksimalgrænseværdier ved at kombinere konfliktfyldte forslag i én pakke

- Kommissionens erklæring om, at den har til hensigt at rådføre sig med medlemsstaterne om finansielle ressourcer

- Rådets erklæring om maksimalgrænseværdier for medlemsstaternes hasteforanstaltninger

- Kommissionens og Rådets erklæringer om EFSA's og medlemsstaternes rolle i vurderinger af maksimalgrænseværdier

Disse erklæringer vedlægges denne meddelelse.

BILAG

KOMMISSIONENS OG RÅDETS ERKLÆRINGER

Ad artikel 4: Erklæring fra Kommissionen

"Kommissionen bestræber sig på at sikre, at optagelsen af nye produkter i bilag I afpasses tidsmæssigt på en sådan måde, at handelen og zooteknikken forstyrres mindst muligt."

Ad artikel 14: Erklæring fra Kommissionen

"Kommissionen vil kun opretholde sin nuværende praksis med at tage mere end et aktivt stof med i et forslag, hvis dette ikke kan forventes at ville sinke forslagets vedtagelse."

Ad artikel 18: Erklæring fra Rådet

"Rådet erindrer om, at medlemsstaterne har pligt til at kontrollere anvendelsen af plantebeskyttelsesmidler i henhold til artikel 8, stk. 4, i direktiv 91/414/EØF og til at sørge for en effektiv offentlig kontrol i henhold til kapitel V i denne forordning. Denne kontrol omfatter især produkter, der er markedsført i henhold til artikel 18, stk. 4, og tager sigte på at sikre, at disse produkter udelukkende markedsføres i overensstemmelse med nævnte stk. 4."

Ad artikel 37: Erklæring fra Kommissionen

"Kommissionen vil opretholde sin nuværende praksis med at rådføre sig med medlemsstaterne inden for rammerne af den stående komité for så vidt angår de foranstaltninger, der er omhandlet i artikel 36, stk. 1."

Ad evalueringsordningerne og EFSA's rolle: Erklæringer fra Rådet

og fra Kommissionen

"Rådet finder, at de evalueringsordninger, der er fastsat i denne forordning, afspejler behovet for at sikre en smidig overgang til den nye fuldstændigt harmoniserede procedure for fastsættelse af maksimalgrænseværdier, samtidig med at de nuværende ordninger vedrørende nationale godkendelser af plantebeskyttelsesmidler respekteres.

Rådet opfordrer Kommissionen til at fremlægge en rapport ledsaget af eventuelle forslag til forbedringer, der forekommer nødvendige i lyset af erfaringerne med anvendelsen af denne forordning."

Kommissionen noterer, at Rådet har truffet en enstemmig afgørelse om dette spørgsmål. Alligevel ønsker Kommissionen, at der i forbindelse med den videre behandling af dette forslag lægges vægt på at forbedre koordineringen mellem EFSA og medlemsstaternes nationale myndigheder, således at anmodninger om tilladelser kan behandles mest effektivt.